Վալենտինա Չեռնոյա

Վալենտինա Չեռնոյա (իտալերեն՝ Valentina Cernoia, հունիսի 22, 1991(1991-06-22), Մաներբիո, Բրեշիա, Լոմբարդիա, Իտալիա), իտալացի ֆուտբոլիստ, «Յուվենտուս» կանանց ակումբի և Իտալիայի հավաքականի կիսապաշտպան։ Եվրոպայի 2017 թվականի առաջնության և 2019 թվականի աշխարհի առաջնության մասնակից։


== Ակումբային կարիերա ==


=== «Բրեշիա» ===
Չեռնոյան ծնունդով Բրեշիա գավառի Մաներբիոյից է, ֆուտբոլով սկսել է զբաղվել 8 տարեկանից «Կինձանեզի» մարզական համայնքում (1999-2002)։ 2002 թվականից մինչև 2008 թվականը խաղացել է իր հայրենի քաղաքի «Մաներբիո Վիրտուս» թիմում։
2008 թվականի ամռանը պայմանագիր է կնքել «Բրեշիա» պրոֆեսիոնալ ֆուտբոլային ակումբի հետ, որը հանդես է եկել A2- Սերիայում։ 2008/09 մրցաշրջանում թիմի հետ միասին նա հաղթել է A2-Սերիայի առաջնությունում, հասնելով դասի բարձրացման։ «Բրեշիա»-ի կազմում նա երկու անգամ դարձել է Իտալիայի չեմպիոն 2013/14 և 2015/16 մրցաշրջաններում, երեք անգամ դարձել Իտալիայի գավաթակիր (2012/13, 2014/15 և 2015/16), ինչպես նաև երեք անգամ նվաճել Իտալիայի Սուպերգավաթը՝ (2014, 2015, 2016): 
2014 թվականի հոկտեմբերի 9-ին նա իր նորամուտը նշել է «Բրեշիա»-ի կազմում ՈւԵՖԱ-ի Չեմպիոնների լիգայի 2014/15 մրցաշրջանի 1/32 եզրափակիչի Լիոնի դեմ առաջին խաղում (0:5)։ Պատասխան խաղում նորից հաղթանակ է տարել Լիոնը (0:9)։ 2015/16 մրցաշրջանի Չեմպիոնների լիգայում նա «Բրեշիա»-ի հետ հասել է քառորդ եզրափակիչ, որտեղ թիմը երկու անգամ պարտվել է գերմանական «Վոլֆսբուրգ»-ին (0:3, 0:3)։
2016 թվականի հոկտեմբերի 5-ին Չեմպիոնների լիգայի 2016/17 մրցաշրջանի 1/32 եզրափակչի առաջին խաղում Չեռնոյան խփել է իր դեբյուտային գոլը եվրոպական առաջնությունում լեհական «Մեդիկի» հետ խաղում դառնալով գոլի հեղինակ խաղի 36-րդ րոպեին։ «Բրեշիա»-ն դուրս է եկել 1/16 եզրափակիչ, որտեղ չի կարողացել շրջանցել «Ֆորտունային» (Յորինգ)՝ 0:1 և 1:3։
Իտալիայի գավաթի 2017 թվականի հունիսի 16-ին կայացած «Ֆիորենտինայի» դեմ եզրափակիչը «Բրեշիա»-ի կազմում նրա վերջին հանդիպումն է եղել։ 2017 թվականի հունիսի 30-ին նա պաշտոնապես հեռացավ թիմից, նրա կազմում անցկացնելով 218 հանդիպում բոլոր մրցաշարերում, ինչը դարձել է ակումբային ռեկորդ։ 


=== «Յուվենտուս» ===
2017 թվականի հուլիսի 1-ին, որպես ազատ գործակալ, նա պայմանագիր է կնքել Թուրինի «Յուվենտուս» նորաստեղծ ակումբի հետ, որը «Յուվենտուս» ՖԱ-ի մասնաճյուղն է եղել, որը պետք է հանդես գար կանանց Ա Սերիայում՝ սկսած 2017/18 մրցաշրջանից։ 2017 թվականի Եվրոպայի առաջնությունում Գերմանիայի հետ խաղում նա վնասվածք էր ստացել՝  ձախ ոտքի առաջի խաչաձև կապանների պատռվածք և բաց թողեց մրցաշրջանի առաջին կեսը։ Ապաքինվելով վնասվածքից՝ նա իր նորամուտը նշեց «Յուվենտուս» -ի կազմում 2018 թվականի մարտի 25-ին Ա Սերիայի 17-րդ տուրի «Սասուոլոյի» հետ արտագնա խաղում (5:0)՝ 65-րդ րոպեին փոխարինելով Բարբարա Բոնանսիային։ 2018 թվականի ապրիլի 28-ին առաջին անգամ խաղացել է Յուվենտուսի մեկնարկային կազմում Ա Սերիայի «Սան Զակարիայի» (Ռավեննա) հետ խաղում (2։ 1)։ 2018 թվականի մայիսի 12-ին նա խփեց իր առաջին գոլը «Յուվենտուս»-ի կազմում Ա Սերիայի 22-րդ տուրի «Տավանյակոյի» հետ տնային խաղում (4:0)՝ գոլի հեղինակ դառնալով 83-րդ րոպեին։ 2017/18 մրցաշրջանի վերջում «Յուվենտուս»-ի կազմում դարձել է Իտալիայի չեմպիոն, դա ակումբի պատմության մեջ առաջին սկուդետտոն է եղել։ Ընդհանուր առմամբ, իր դեբյուտային մրցաշրջանում նա 7 հանդիպում է անցկացրել «Յուվենտուս»-ի կազմում (6-ը՝ Ա Սերիայում և 1-ը՝ Իտալիայի գավաթում)։
2018 թվականի հոկտեմբերի 13-ին նա խաղացել է Իտալիայի Սուպերգավաթի 2018 թվականի եզրափակիչում, որտեղ «Յուվենտուս»-ը պարտվել է Ֆիորենտինային 0:1 հաշվով։ Եվրոպայի առաջնությունում՝ 2018/19 Չեմպիոնների լիգայի 2018/19 մրցաշրջանում, «Յուվենտուս»-ը 1/16 եզրափակիչ փուլում պարտվեց դանիական «Բրոնդբիին» (2:2, 0:1)։ Ակումբի կազմում երկրորդ մրցաշրջանում նա դարձել է Իտալիայի չեմպիոն 2018/19 թվականներին՝ Ա Սերիայում անցկացնելով 21 հանդիպում, դառնալով 4 գոլի հեղինակ։ 2019 թվականի ապրիլի 19-ին նա դարձել է 2019 թվականի Իտալիայի գավաթակիր՝ եզրափակիչ խաղում խփելով հաղթական գոլը «Ֆիորենտինա»-ի հետ խաղում (2:1)։ Ընդհանուր առմամբ, նա «Յուվենտուս»-ի կազմում բոլոր մրցաշարերում մասնակցել է 27 հանդիպման և դարձել 6 գոլի հեղինակ։
2019 թվականի սեպտեմբերի 19-ին նա երկարաձգել է պայմանագիրը «Յուվենտուս»-ի հետ մինչև 2021 թվականի ավարտը։ 2019 թվականի սեպտեմբերին մասնակցել է Չեմպիոնների լիգայի 2019/20 մրցաշրջանի 1/16 եզրափակիչի հանդիպումներին, այդ խաղերում «Յուվենտուս»-ը երկու անգամ պարտվել է «Բարսելոնային»՝ 0:2 և 1:2 հաշվով։ 2019 թվականի հոկտեմբերի 27-ին նա դարձել է Իտալիայի Սուպերգավաթի 2019 թվականի հաղթող, որտեղ «Յուվենտուս»-ը եզրափակչում 2:0 հաշվով հաղթեց «Ֆիորենտինա»-ին։ 2019 թվականի դեկտեմբերի 2-ին նա ընդգրկվել է «Տարվա թիմում»՝ Իտալիայի ֆուտբոլային ասոցիացիայի վարկածով։ 2019/20 մրցաշրջանում նա «Յուվենտուս»-ի հետ անընդմեջ նվաճել է երրորդ Սկուդետտոն, առաջնությունն ինքնին կասեցվել է և չի խաղարկվել Իտալիայում COVID-19-ի տարածման պատճառով և «Յուվենտուս»-ը ժամանակից շուտ հաղթող ճանաչվեց։ Համաճարակի պատճառով չի ավարտվել նաև Իտալիայի գավաթի 2019/20 մրցաշրջանը։ «Յուվենտուս»-ի կազմում նա մրցաշրջանի ընթացքում անցկացրել է 18 խաղ, դառնալով 6 գոլի հեղինակ։ 
2020 թվականի սեպտեմբերի 7-ին J|Medical-ի բժշկական ախտորոշման արդյունքներով պարզվել է, որ Չեռնոյը ձախ աճուկի մկանային վնասվածք է ստացել և առաջիկայում պետք է անցնի վերականգնողական գործընթաց։ 2021 թվականի հունվարի 10-ին նա դարձավ Իտալիայի Սուպերգավաթի 2020 թվականի հաղթող, որի եզրափակիչում «Յուվենտուս»-ը հաղթեց «Ֆիորենտինա»-ին (2:0)։ 2021 թվականի մայիսի 5-ին նա երկարաձգեց պայմանագիրը «Յուվենտուս»-ի հետ՝ մինչև 2022 թվականի ավարտը։ 2020/21 մրցաշրջանի վերջում «Յուվենտուս»-ը գրավել է 1-ին տեղը Ա Սերիայում՝ 4-րդ անգամ անընդմեջ դառնալով չեմպիոն։ Առաջնության 22 հանդիպումներից թիմը հաղթել է 22 խաղում՝ սահմանելով ազգային ռեկորդ իտալական ֆուտբոլում (ինչպես տղամարդկանց, այնպես էլ կանանց)։ Ա Սերիայում նա անցկացրել է 16 հանդիպում, դառնալով 5 գոլի և 5 գոլային փոխանցման հեղինակ, ինչպես նաև 5 հանդիպում Իտալիայի գավաթում (1 գոլ), 1՝ Իտալիայի Սուպերգավաթում և 2՝ ՈւԵՖԱ-ի Չեմպիոնների լիգայում։


== Կարիերան հավաքականում ==
2007 թվականին Չեռնոյան խաղացել է Իտալիայի մինչև 17 տարեկանների հավաքականում, որտեղ անցկացրել է 3 հանդիպում։ 2008 թվականին խաղացել է Իտալիայի մինչև 19 տարեկանների հավաքականում, որի կազմում անցկացրել է 13 հանդիպում և դարձել 4 գոլի հեղինակ։
2013 թվականի օգոստոսին Իտալիայի հավաքականի գլխավոր մարզիչ Անտոնիո Կաբրինին առաջին անգամ զանգահարել է Չեռնոյային, նրան հրավիրել մասնակցելու 2015 թվականի աշխարհի առաջնության ընտրական խաղերին։ 2013 թվականի հոկտեմբերի 31-ին նա իր նորամուտը նշել է Իտալիայի հավաքականի կազմում Իսպանիայի դեմ արտագնա խաղում՝ փոխարինելով Էլիզ Կամպորեզեին 80-րդ րոպեին։ Նա իր առաջին գոլն ազգային հավաքականի կազմում խփել է 2014 թվականի սեպտեմբերի 13-ին Էստոնիայի ազգային հավաքականի հետ տնային խաղում (4:0)՝ գոլի հեղինակ դառնալով խաղի 27-րդ րոպեին։ 2014 թվականի հոկտեմբերին նա գոլ է խփել Ուկրաինայի հետ խաղում (2:1) 2015 թվականի աշխարհի առաջնության 1/2 եզրափակիչ փուլի 1-ին րոպեին, սակայն փլեյ-օֆֆի վերջին խաղում Իտալիան ի վերջո պարտվել է Հոլանդիայի հավաքականին (1:1, 1:2)։ 2015 թվականի մարտին նա գոլ է խփել Մեքսիկայի հետ Կիպրոսի գավաթի խաղարկության 3-րդ տեղի համար խաղում, որտեղ Իտալիան պարտվել է 2:3 հաշվով։
2017 թվականի հուլիսի 5-ը ընդգրկվել է Իտալիայի հավաքականի հայտացուցակում՝ մասնակցելով 2017 թվականի Եվրոպայի առաջնության Նիդերլանդներում կայացած հանդիպումներին, որտեղ թիմը պետք է խաղար B խմբում Ռուսաստանի, Գերմանիայի և Շվեդիայի հավաքականների հետ։ Եվրոպայի առաջնությունում անցկացրել է ընդամենը մեկ հանդիպում՝ Գերմանիայի հետ խաղում (1:2), որտեղ վնասվածք է ստացել և փոխարինվել, իսկ Իտալիայի հավաքականը խմբում զբաղեցրել է 4-րդ տեղը։ 2019 թվականի մարտին նա մասնակցեց Կիպրոսի 2019 թվականի գավաթի խաղարկությանը, որտեղ եզրափակչում գոլ է խփել ԿԺԴՀ-ի հավաքականին, որի հետ Իտալիան ոչ-ոքի է խաղացել 3-3, բայց 11 մետրանոց հարվածաշարում պարտվել է 6-7 հաշվով։
2019 թվականի մայիսի 24-ին Իտալիայի հավաքականի գլխավոր մարզիչ Միլենա Բերտոլինին Չեռնոյային ընդգրկել է թիմի հայտացուցակում՝ մասնակցելու Ֆրանսիայի 2019 թվականի աշխարհի առաջնության խաղերին, որտեղ Իտալիան C խմբում է եղել Բրազիլիայի, Ավստրալիայի և Ջամայկայի հավաքականների հետ։ Մրցաշարում մասնակցել է իր ազգային հավաքականի բոլոր 3 հանդիպումներին խմբային փուլում, ինչպես նաև 1/8 եզրափակչում Չինաստանի հետ խաղին (2:0) և քառորդ եզրափակիչի խաղին, որտեղ Իտալիան պարտվել է Նիդերլանդներին (0:2)։


== Վիճակագրություն ==


=== Թիմային գոլեր ===
13 апреля 2021-ի դրությամբ


== Նվաճումներ ==


=== Թիմային ===
«Բրեշիա»Իտալիայի չեմպիոն (2)՝ 2013/14, 2015/16
Իտալիայի առաջնության արծաթե մեդալակիր (2)՝ 2014/15, 2016/17
Իտալիայի գավաթակիր (3)՝ 2012/13, 2014/15, 2015/16
Իտալիայի գավաթի եզրափակիչի մասնակից՝ 2016/17
Իտալիայի Սուպերգավաթի հաղթող (3)՝ 2014, 2015, 2016«Յուվենտուս»Իտալիայի չեմպիոն (4)՝ 2017/2018, 2018/19, 2019/20, 2020/21
Իտալիայի գավաթի հաղթող՝ 2018/19
Իտալիայի սուպերգավաթի հաղթող (2)՝ 2019, 2020
Իտալիայի Սուպերգավաթի եզրափակիչի մասնակից՝ 2018Իտալիայի հավաքական2019 թվականի Կիպրոսի գավաթի եզրափակիչի մասնակից


=== Անձնական ===
Տարվա թիմ AIC վարկածով՝ 2019, 2020


== Ծանոթագրություններ ==